
Adózásból jelest! - Gyakorlatorientált tanítási módszerek

Kulcsszavak: projektmódszer; csoportmunka; adózás; tanulás tanítása
A szakképző iskolákban a netgenerációs diákok az adózási ismeretek tanulása során a tananyagot a legtöbb esetben száraznak, nehezen tanulhatónak és maguktól távolinak érzik. Ezt egyrészt a társadalmi beidegződések is eredményezik, hiszen az adózást a legtöbb esetben egy szükséges rosszként ítélik meg, másrészt kevésbé van rálátásuk arra, hogy az egyes adónemek összessége egy komplex államháztartási rendszer tartóoszlopa. A magyar adórendszer még nemzetközi összehasonlításban is bonyolultnak, rendkívül szerteágazónak tekinthető, még úgy is, hogy az Európai Unió tagjaként bizonyos adónemekben az adójog harmonizációja már megtörtént.
Kijelenthető, hogy az adózási ismeretek tanítási módszerének vetülete nem követi a generációs elvárásokat, a legtöbb esetben még mindig az adójogszabályok és a paragrafusok közötti útvesztőben érezhetik magukat a diákok, a tananyag elsajátítása során pedig a legkevésbé fókuszálnak arra, hogy megértsék az adórendszer komplexitását és ami még talán ennél is fontosabb a megszerzett ismeretanyag mindennapi életükben betöltött hasznosságát.
Az elmúlt években adótanácsadóként szerzett tapasztalataim alapján meggyőződésem, hogy az előzőekben vázoltakat csak olyan oktatási módszerek alkalmazásával lehet elérni, amely kézzelfogható és gyakorlatorientált, az egyes adónemek ok-okozati összefüggésein alapul. 
A dolgozatban a fent leírt problémakör feloldására törekszem egy olyan adózási tematikájú projekthét vázának kidolgozásával, amely gyakorlatorientált pedagógiai módszerek alapján épül fel, és hidat képez a generációs különbségek között, valamint emészthetőbbé és érthetőbbé teszi az adózási ismeretek tanulását a netgeneráció számára.



